 **MINISTRIA E ARSIMIT DHE SPORTIT**

**THIRRJE**

**PËR SHPREHJE INTERESI PËR KANDIDATËT PËR OFICERË SIGURIE NË INSTITUCIONET E ARSIMIT PARAUNIVERSITAR PUBLIK**

Në zbatim të ligjit nr. 7961, datë 12.7.1995, “Kodi i Punës i Republikës së Shqipërisë”, i ndryshuar; vendimit nr. 600, datë 9.10.2018, të Këshillit të Ministrave, “Për miratimin e shërbimit të sigurisë publike në institucione të arsimit parauniversitar dhe të kritereve për oficerët e sigurisë”, të ndryshuar, Marrëveshjes së Bashkëpunimit nr. 6068, datë 01.06.2018, ndërmjet Ministrisë së Brendshme dhe Ministrisë së Arsimit, Sportit dhe Rinisë, “Për oficerët e sigurisë në shkollat publike”, dhe urdhrit nr. 541, datë 15.09.2022, “Për ngritjen e zyrës së koordinimit dhe monitorimit për zbatimin e marrëveshjes së bashkëpunimit me Ministrinë e Brendshme “Për oficerët e sigurisë në shkollat publike””, i ndryshuar, Ministria e Arsimit dhe Sportit shpall procedurat për 150 kandidatë për oficerë sigurie në institucionet e arsimit parauniversitar publik për 52 zyrat vendore të arsimit parauniversitar në të gjithë vendin.

1. **PËRSHKRIM I PËRGJITHSHËM I POZICIONIT TË OFICERIT TË SIGURISË**

Shërbimi i sigurisë publike në institucionet e sistemit arsimor parauniversitar synon përmirësimin e sigurisë faktike dhe të perceptuar në ambientet e shkollave dhe ambientet përreth, nëpërmjet figurës së oficerit të sigurisë në institucionet e arsimit parauniversitar.Ky shërbim garanton një mjedis të sigurt për nxënësit brenda në shkollë si dhe në territorin përreth saj. Ai parandalon dukuritë negative që në gjenezë, duke evidentuar dhe ndërmarrë hapa korrektues, në bashkëpunim me personelin mësimor, psikologun e shkollës dhe prindërit, si dhe forcon bashkëpunimin me oficerët e policimit në komunitet;

Menaxhimi i sigurisë në shkolla kërkon një ndërveprim të vazhdueshëm me nxënësit dhe stafin e shkollës, gjë të cilën e realizon oficeri i sigurisë në shkolla.. Ky pozicion pune në shkollë, merr rol të rëndësishëm për krijimin e një mjedisi të sigurt, përmes ndërtimit të marrëdhënieve të forta e të qëndrueshme me nxënësit, stafin e shkollës, prindërit dhe komunitetin.

1. **DETYRAT DHE PËRGJEGJËSITË KRYESORE**

Oficeri i sigurisënë institucionet e arsimit parauniversitar publik ka këto detyra dhe përgjegjësi:

* Monitoron mjedisin e shkollës në mënyrë të vazhdueshme, rreth situatave të dyshimta, hyrjes së personave të paautorizuar apo cenimit të pronës së shkollës.
* Ofron një prani të dukshme dhe të aksesueshme brenda shkollave dhe më gjerë në komunitet.
* Punon me shkollat për përmirësimin e nivelit të ndërgjegjësimit për problematika si: përdorimi i drogës, bullizmi, siguria në internet, pasoja e dhunës dhe krimit.
* Parandalon dhe menaxhon rastet emergjente dhe të dhunës në shkollë.
* Kontribuon në ndërgjegjësimin e nxënësve për rregullat, ligjin dhe drejtësinë.
* Merr pjesë në takimet me prindër dhe në takime periodike të stafit pedagogjik të shkollës për evidentimin e problematikave dhe diskutimin e zgjidhjeve për sigurinë në shkollë, sa herë kërkohet nga drejtori i shkollës.
* Bashkëpunon me drejtorinë e shkollës dhe personelin mësimor për të garantuar dhe krijuar një mjedis të sigurt në shkollë.
* Ndërvepron me drejtorinë e shkollës dhe me stafin e saj duke ndërhyrë dhe parandaluar në rastet e thyerjes së disiplinës, menaxhimit të krizave dhe në rastet e emergjencave.
* Harton një plan sigurie të shkollës, duke përcaktuar risqet e mundshme, daljet emergjente dhe duke minimizuar burimet e aksidenteve.
* Bashkëpunon me agjencitë ligj zbatuese dhe shërben si ndërlidhës mes Policisë së Shtetit dhe komunitetit, me qëllim parandalimin e veprave kriminale.
* Evidenton situatat e parregullta të rendit dhe të sigurisë publike, brenda dhe jashtë perimetrit të shkollës, dhe njofton oficerin e policimit në komunitet.
* Shërben si oficer raportues dhe menaxhues i situatave të cilat mund të paraqesin një rrezikshmëri në mjediset e shkollës.
* Bashkëpunon dhe ndërmjetëson me punonjësin e shërbimit psiko-social në situata konfliktuale brenda mjediseve të shkollës.
* Mbështet prindërit e nxënësve për zgjidhjen e situatave të ndryshme dhe për menaxhimin e konflikteve.
* Të njoh komunitetin e zonës në të cilën ndodhet shkolla ku do të ushtrojë veprimtarinë.
* Realizon takime informuese me nxënësit, personelin mësimor dhe prindërit, për rastet që paraqesin rrezikshmëri shoqërore, me qëllim që të rris ndërgjegjësimin qytetar.
* Harton raporte javore, vjetore dhe të situatës/incidentit.
* Raporton në mënyrë periodike pranë Njësisë Arsimore Vendore përkatëse, sipas formateve të miratuara të raportimit.
* Zbaton parimet etike për ruajtjen e konfidencialitetit të rasteve të veçanta dhe sensitive.
* Kryen kontrolle fizike të nxënësve ose të mjediseve, vetëm në raste emergjente ose me vendim nga drejtoria e shkollave.

**3. KRITERET E PRANIMIT**

**3.1 Kriteret e përgjithshme që duhet të plotësojë kandidati**

a) Të jetë shtetas shqiptar;

b) Të ketë zotësi të plotë për të vepruar;

c) Të jetë në kushte shëndetësore që e lejojnë të kryejë detyrën përkatëse;

ç) Të mos jetë i dënuar me vendim të formës së prerë për kryerjen e një vepre penale;

d) Të mos ketë marrë masën disiplinore të largimit nga detyra në institucionet ku ka qenë i punësuar më parë;

dh) Të mos jetë në kushtet e nenit 60/1, të ligjit 69/2012 “Për sistemin arsimor parauniversitar në Republikën e Shqipërisë”, të ndryshuar.

**3.2 Kritere të veçanta**

Kandidati duhet të ketë diplomë të ciklit të dytë ose diplomë ekuivalente me të në fushën e edukimit, të shkencave sociale, sociologjisë, psikologjisë dhe të drejtësisë.

**4. DOKUMENTACIONI, MËNYRA DHE AFATI I DORËZIMIT**

* 1. Kërkesë me shkrim për punësim ku përcakton Zyrën Vendore të Arsimit Parauniversitar, ku dëshiron të shërbejë, **(i detyrueshëm);**
	2. Jetëshkrim i plotësuar (CV-Curriculum Vitae) në përputhje me formatin Europass (adresa e e-mail është e detyrueshme), **(i detyrueshëm**);
	3. Fotokopje të noterizuar të diplomës (përfshirë edhe diplomën bachelor). Për diplomat dhe certifikatat e lëshuara nga institucionet e huaja të arsimit të lartë dhe institucione të tjera të autorizuara, jashtë Republikës së Shqipërisë, të përcillet Vërtetimi i Njohjes dhe Njehsimit të Diplomës/Certifikatës, të lëshuara nga strukturat përgjegjëse përkatëse, **(i detyrueshëm)**;
	4. Fotokopje të librezës së punës (të gjitha faqet që vërtetojnë eksperiencën në punë);
	5. Fotokopje të letërnjoftimit (ID), **(i detyrueshëm)**;
	6. Vërtetim mjeko-ligjor, **(i detyrueshëm)**;
	7. Vërtetim të gjendjes gjyqësore, **(i detyrueshëm)**;
	8. Vërtetim i lëshuar nga gjykata, **(i detyrueshëm)**;
	9. Vërtetim i lëshuar nga prokuroria, **(i detyrueshëm)**;
	10. Vërtetim që nuk ka masë disiplinore në fuqi lëshuar nga punëdhënësi i fundit **(i detyrueshëm);**
	11. Çdo dokumentacion tjetër që vërteton trajnimet, kualifikimet apo të tjera të përmendura në jetëshkrimin tuaj;
	12. Vlerësime dhe rekomandime nga punëmarrësi i mëparshëm (nëse ka);
	13. Deklaratë për verifikimin e vërtetësisë së dokumentave të paraqitura nga kandidati, sipas shtojcës 1.

Dorëzimi i dokumenteve si më sipër, do të bëhet brenda datës **24.06.2025** në një nga këto mënyra:

b) Me postë zyrtare në adresë të Ministrisë së Arsimit dhe Sportit;

c) Dorëzimi dorazi në ambientet e Ministrisë së Arsimit dhe Sportit.

**5. FAZAT E KONKURRIMIT**

**5.1 Verifikimi paraprak i dokumentacionit do të kryhet nga Ministria e Arsimit dhe Sportit nga data 24.06.2025 deri më datë 02.07.2025.**

Në fazën e verifikimit paraprak do të kryhet kontrolli i dokumentacionit të kërkuar në pikën 4 të kësaj shpallje. Pas verifikimit të dokumentacionit publikohet lista e kandidatëve që plotësojnë kriteret sipas pikës 3, të shpalljes të cilët do të vazhdojnë në fazën vijuese.

Kandidatët e kualifikuar për të vazhduar fazat e mëtejshme të konkurrimit dhe kandidatët e s’kualifikuar, do njoftohen në adresën e email të deklaruar në CV, brenda datës **02.07.2025.**

Ministria e Arsimit dhe Sportit pas njoftimit të kandidatëve të kualifikuar/s’kualifikuar do të pranojë ankimimet brenda 3 (tre) ditëve kalendarike nga marrja e njoftimit.

Ankimi duhet të depozitohet në adresën elektronike: oficere-sigurie@arsimi.gov.al. Në përfundim të shqyrtimit të ankimimeve, në datën **10.07.2025**, në faqen zyrtare (ëeb) të Ministrisë së Arsimit dhe Sporti shpallet lista përfundimtare e kandidatëve të kualifikuar dhe afati i intervistës.

**5.2 Intervista gjysmë e strukturuar** do të zhvillohet në datat e publikuara në faqen zyrtare (ëeb) të Ministrisë së Arsimit dhe Sportit.

**a) Komisioni i intervistimit do të ketë 5 anëtarë, me këtë përbërje:**

* 2 (dy) anëtar nga Ministria e Arsimit dhe Sportit;
* 2 (dy) anëtar nga Ministria e Brendshme;
* 1 (një) anëtar nga Urdhri i Psikologut.

**b) Intervista do të kryhet rreth legjislacionit të mëposhtëm:**

 Fusha e njohurive, aftësive dhe cilësitë mbi të cilat do të zhvillohet intervista:

* Ligji nr. 69/2012 “Për sistemin arsimor parauniversitar në Republikën e Shqipërisë”, i ndryshuar;
* Urdhri nr. 31, datë 28.01.2020, i Ministrit të Arsimit, Sportit dhe Rinisë, “Për miratimin e rregullores për funksionimin e institucioneve arsimore parauniversitare në Republikën e Shqipërisë”, i ndryshuar.
* Manuali për Policimin në Komunitet;
* Kodi i Etikës i Mësuesve në Arsimin Parauniversitar Publik dhe Privat.

**c) Kandidatët gjatë intervistës së strukturuar me gojë do të vlerësohen në lidhje me:**

* Njohuritë, aftësitë, kompetencën në lidhje me përshkrimin përgjithësues të punës për pozicionin;
* Eksperiencën e tyre të mëparshme;
* Motivimin, aspiratat dhe pritshmëritë e tyre për karrierën.

 Intervista strukturuar me gojë vlerësohet me 50 pikë maksimumi.

**6. SHPALLJA E LISTËS SË KANDIDATËVE TË KUALIFIKUAR**

* Zyra e Koordinimit dhe Monitorimit pranë Ministrisë së Arsimitdhe Sportit, do të shpallë listën përfundimtare të kandidatëve të kualifikuarve në faqen zyrtare të Ministrisë së Arsimit dhe Sportit 2 (dy) ditë kalendarike pas përfundimit të intervistës.
* Të gjithë kandidatët pjesëmarrës në këtë procedurë do të njoftohen individualisht në mënyrë elektronike për rezultatet.
* Lista e kandidatëve të kualifikuar i përcillet Akademisë së Sigurisë për trajnimin dhe certifikimin e tyre brenda 2 (dy) ditëve kalendarike.

**7.** **TRAJNIMI DHE CERTIFIKIMI NGA AKADEMIA E SIGURISË**

Kandidatët e kualifikuar nga intervista i nënshtrohen trajnimit 1-mujor nga Akademia Sigurisë. Kandidatët që ndjekin trajnimin i nënshtrohen testimit.

Testimi me shkrim vlerësohet me 50 pikë maksimumi.

Të gjithë kandidatë që kalojnë me sukses testimin certifikohen nga Akademia e Sigurisë.

Lista e kandidatëve që përfundojnë me sukses këtë testim i përcillet zyrtarisht Ministrisë së Arsimit dhe Sportit.

Ministria e Arsimit dhe Sportit harton listën përfundimtare (pikët e testit + pikët e intervistës) sipas rendit zbritës.

**SHTOJCA 1**

**DEKLARATË PËR VERIFIKIMIN E VËRTETËSISË SË DOKUMENTAVE TË PARAQITURA NGA KANDIDATI**

Unë i nënshkruari/e nënshkruara……………........... shpreh interesin si kandidat për oficer sigurie në ZVAP ..................................................................., dhe autorizoj Ministrinë e Arsimit dhe Sportit dhe Ministrinë e Brendshme të verifikojë në çdo kohë vërtetësinë e dokumenteve të paraqitura nga ana ime.

AUTORIZUESI \_\_\_\_\_\_\_\_\_\_\_\_\_\_\_\_\_\_\_\_\_\_\_